ไฟแนนซ์ทูเดย์
โดย...ภูคา
29 ต.ค. 2565

โดย...ภูคา 
...จับตาผลประชุมคณะกรรมการนโยบายรัฐวิสาหกิจ (คนร.) นัดสุดท้ายปลายปีนี้ว่า การรถไฟแห่งประเทศไทย (รฟท.) จะเสนอขอกลับลำมติ คนร. ที่ให้กระทรวงการคลังเข้าบริหารที่ดินมักกะสัน 497 ไร่ เป็นเวลา 99 ปี แลกกับการรับภาระหนี้สินของ รฟท. 6.1 หมื่นล้านบาท โดยจะขอดึงที่ดินทำเลทองพื้นที่นี้มาบริหารเอง
...งานนี้ อภิศักดิ์ ตันติวรวงศ์  รมว.คลัง ไม่ขัดข้องถ้า รฟท.มีแผนธุรกิจที่ชัดเจน แต่ทั้งหมดต้องขึ้นอยู่ที่ คนร. ว่าจะเห็นชอบหรือไม่ ส่วนแรงฮึดที่ รฟท. อยากลุกมาทำโครงการนี้ เพราะได้ข่าวว่ากำลังเนื้อหอม มีกลุ่มทุนจากหลายประเทศรุมตอม ทั้งญี่ปุ่นและสหรัฐอเมริกา
...ด้านธนารักษ์พัฒนาสินทรัพย์ หรือ ธพส. ยังวุ่นไม่เลิกกับเรื่อง ต้องจ่าย หรือไม่ต้องจ่ายภาษีโรงเรือน ในพื้นที่ที่ส่วนราชการเช่า ธพส. อยู่ เพราะเบื้องต้นคณะกรรมการยุติทางแพ่ง เห็นว่าหน่วยงานที่เช่าพื้นที่ ธพส. หลายหน่วยงานมีสถานะเป็นหน่วยงานรัฐที่ไม่ต้องเสียภาษีโรงเรือน แต่ทางกรมที่ดิน เห็นแย้งว่า ธพส. เป็นรัฐวิสาหกิจ จึงยังคงสถานะลูกหนี้ให้ ธพส. อยู่ แต่ถ้าปลดล็อกเรื่องนี้ได้เมื่อไร ธพส. จะมีรายได้คืนกลับมาหลายร้อยล้านบาททีเดียว 
...ธนาคารอาคาร สงเคราะห์ (ธอส.) ร่วมกับ 3 วัดในกรุงเทพฯ ได้แก่ วัดสระเกศราชวรมหาวิหาร วัดสุทัศนเทพวรารามราชวรมหาวิหาร และวัดชนะสงครามราชวรมหาวิหาร จัดกิจกรรมสวดมนต์ข้ามปี รับปีระกา 2560 ภายใต้แนวคิดบ้านอยู่เย็นเป็นสุข อบอุ่นเจริญยิ่งกับ ธอส. พร้อมรับของที่ระลึกหลังเสร็จพิธี เป็นการสร้างแบรนด์แบบใหม่ไปถึงชุมชน